REGULAMENTUL (CE) NR. 705/2008 AL CONSILIULUI
din 24 iulie 2008
de abrogare a Regulamentului (CE) nr. 243/2008 de instituire a anumitor măsuri restrictive împotriva autorităților ilegale ale insulei Anjouan din Uniunea Comorelor
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 60 și 301,
având în vedere Poziția comună 2008/611/PESC a Consiliului din 24 iulie 2008 de abrogare a Poziției comune 2008/187/PESC privind măsuri restrictive împotriva guvernului ilegal al insulei Anjouan din Uniunea Comorelor (1),
având în vedere propunerea Comisiei,
întrucât:
(1)
După examinarea unei solicitări de sprijin din partea președintelui Comisiei Uniunii Africane, Consiliul a adoptat Poziția comună 2008/187/PESC (2) de instituire a unor măsuri restrictive împotriva guvernului ilegal din Anjouan și a anumitor persoane asociate acestuia. Măsurile restrictive prevăzute în respectiva poziție comună cuprind înghețarea fondurilor și resurselor economice care aparțin persoanelor respective și au fost puse în aplicare pe teritoriul Comunității prin Regulamentul (CE) nr. 243/2008 al Consiliului (3).
(2)
Ca urmare a intervenției militare din 25 martie 2008 și a restaurării autorității guvernului Uniunii Comorelor în insula Anjouan, Poziția comună 2008/611/PESC prevede abrogarea măsurilor restrictive instituite prin Poziția comună 2008/187/PESC.
(3)
În consecință, Regulamentul (CE) nr. 243/2008 ar trebui abrogat,
ADOPTĂ PREZENTUL REGULAMENT:
Articolul 1
Regulamentul (CE) nr. 243/2008 se abrogă.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iulie 2008.